

**ΔΕΛΤΙΟ ΤΥΠΟΥ**

***«Αλγοριθμικές Ερμηνείες της Ηπειρώτικης Αργυροχοΐας»: Μια γέφυρα ανάμεσα στην παράδοση και το σύγχρονο σχεδιασμό στο Μουσείο Αργυροτεχνίας***

Στο πλαίσιο του Μήνα Αργυροτεχνίας και με αφορμή τη Διεθνή Ημέρα Μουσείων με θέμα «Μουσεία και Κοινωνίες σε διαρκή αλλαγή», **η Σχολή Καλών Τεχνών** και **το Τμήμα Εικαστικών Τεχνών και Επιστημών της Τέχνης** **του Πανεπιστημίου Ιωαννίνων**, σε συνεργασία με **τον Δήμο Ιωαννιτών**, **το Πολιτιστικό Ίδρυμα Ομίλου Πειραιώς** και την **Εταιρεία Ηπειρωτικών Μελετών** διοργανώνει στις 18 Μαΐου 2025 τη δράση ***«Αλγοριθμικές ερμηνείες της Ηπειρώτικης Αργυροχοΐας»: Μια γέφυρα ανάμεσα στην παράδοση και το σύγχρονο σχεδιασμό,*** στο Μουσείο Αργυροτεχνίας.

Η εκδήλωση, που είναι ανοιχτή για το κοινό, αποσκοπεί στην ανάδειξη της δυναμικής σύνδεσης μεταξύ της παραδοσιακής ηπειρώτικης τέχνης της αργυροχοΐας και των σύγχρονων μεθόδων αλγοριθμικού σχεδιασμού.  Μέσω αυτής της προσέγγισης, αναμένεται να ενισχυθεί η προβολή της τοπικής πολιτιστικής ταυτότητας και να δημιουργηθεί ένας δημιουργικός διάλογος που θα προωθήσει τη βιωσιμότητα και την εξέλιξη της παραδοσιακής τεχνικής. Η δράση περιλαμβάνει έκθεση έργων των φοιτητών και φοιτητριών στο χώρο του Μουσείου, συνοδευόμενη από θεματικές ομιλίες, υπογραμμίζοντας τη σύνδεση της πανεπιστημιακής κοινότητας με τον τοπικό πολιτιστικό ιστό.

Φοιτητές, φοιτήτριες και διδάσκοντες της Σχολής Καλών Τεχνών θα παρουσιάσουν μια σύγχρονη έκθεση ψηφιακών έργων, μετά από μια διεπιστημονική προσπάθεια έρευνας και μελέτης των παραδοσιακών μοτίβων που εντοπίζονται στα μοναδικά εκθέματα του Mουσείου Αργυροτεχνίας. Αντλώντας έμπνευση από τα παραδοσιακά μοτίβα, χωρίς να αντιγράφουν, οι καλλιτέχνες θα αποδώσουν με ένα δικό τους τρόπο τις διαχρονικές φόρμες αξιοποιώντας σύγχρονες μεθοδολογίες αλγοριθμικού σχεδιασμού και υπολογιστικής δημιουργικότητας. Οικείες φόρμες αποκτούν αλγοριθμική καθαρότητα η οποία αναδεικνύει τις σχέσεις μεταξύ των σημείων. Παράλληλα τα έργα ενσωματώνουν έντονα το στοιχείο της διάδρασης εντάσσοντας το θεατή μέσα στο έργο. Έργα και θεατές βρίσκονται σε μια δυναμική αλληλεπίδραση δημιουργώντας ένα “σύστημα  μετάδοσης νοήματος" μέσα από  καθαρούς αλγοριθμικούς σχεδιαστικούς κανόνες. Η ενεργητική πλέον θέση του θεατή, ο οποίος μεταβάλλει το έργο, επιτρέπει συσχετισμούς μεταξύ θέσης, μεγέθους, επανάληψης, παραλλαγής. Δημιουργείται έτσι μια νέα γλώσσα χωρίς λέξεις, όπου το νόημα προκύπτει από την καθαρή αλγοριθμική δομή και την αλληλεπίδραση.

Επιπλέον, από την Κυριακή 18 Μαΐου, στις 21:30, θα πραγματοποιούνται επαναληπτικές προβολές ψηφιακής χαρτογράφησης (projection mappings) στο Αρχοντικό Πυρσινέλλα, βασισμένες στα αποτελέσματα του συγκεκριμένου ερευνητικού έργου. Μέσα από τις δημόσιες αυτές παρεμβάσεις, η τέχνη εισέρχεται στον αστικό ιστό, δημιουργώντας χώρους διαλόγου και ενισχύοντας την τοπική πολιτιστική δραστηριότητα.

Η πρωτοβουλία  συνολικά προβάλλει τη δημιουργική αλληλεπίδραση της ιστορικής χειροτεχνικής παράδοσης με τις νέες τεχνολογίες, ενισχύοντας την πολιτιστική ταυτότητα της περιοχής και προωθώντας τη βιώσιμη ανάπτυξη μέσω της τέχνης.

**Συμμετέχουν με έργα οι φοιτητές και οι φοιτήτριες της Σχολής Καλών Τεχνών του Πανεπιστημίου Ιωαννίνων και του Πανεπιστήμιου Tongji** :

**Βώσου** Γεωργία**, Καλαγιάς** Θοδωρής, **Καραμανλής** Βίκτωρας Μηνάς, **Κόκκινος** Αθανάσιος, **Κωστούλας** Γιώργος, **Μακρής** Βασίλειος, **Μάντζαρη** Ελένη, **Σπυροπούλου** Χριστίνα, **Τσίτσου** Αναστασία, **Τζώρτζη** Αικατερίνη, **Yi** Jin, **Peiwei** Zhang

**Σχεδιασμός, έρευνα, συντονισμός δράσης:**

Μιχαήλ Σέμογλου, ερευνητής, Κολέγιο Σχεδιασμού και Καινοτομίας, Πανεπιστήμιο Tongji (Σαγκάη), Επισκέπτης Καθηγητής Σχολής Καλών Τεχνών Πανεπιστημίου Ιωαννίνων στο πλαίσιο του έργου «Δημιουργικός κώδικας και αλγοριθμικός σχεδιασμός για καλλιτέχνες», *Ελλάδα 2.0 Εθνικό Ταμείο Ανάκαμψης και Ανθεκτικότητας SUB1.2: «Επισκέπτες Καθηγητές/Επισκέπτες Ερευνητές»*

Δρ. Νικόλαος Κωνσταντίνου, Ε.ΔΙ.Π. Τμήματος Εικαστικών Τεχνών και Επιστημών της Τεχνητού, Σχολή Καλών Τεχνών, Πανεπιστήμιο Ιωαννίνων

Η είσοδος στη δράση είναι δωρεάν, θα **τηρηθεί σειρά προτεραιότητας**.

**Πρόγραμμα Εκδήλωσης**

**12:00 - 12:15 | Εισαγωγικές Ομιλίες**

* Πασχόπουλος Μηνάς, Αντιδήμαρχος Πολιτιστικών Θεσμών, Εκδηλώσεων & Πολιτισμού Δήμου Ιωαννιτών
* Ευάγγελος Γκόκας, Κοσμήτορας Σχολής Καλών Τεχνών, Πανεπιστήμιο Ιωαννίνων
* Νίκος Κωνσταντίνου, Ε.ΔΙ.Π., Τμήμα Εικαστικών Τεχνών και Επιστημών της Τέχνης, Σχολή Καλών Τεχνών, Πανεπιστήμιο Ιωαννίνων

**12:15 - 13:00 | Θεματικές Ομιλίες**

* Κατερίνη Λιάμπη, Ομότιμη Καθηγήτρια, Πρόεδρος Εταιρείας Ηπειρωτικών Μελετών:
*«Μοτίβα και μορφές-σύμβολα: Αλληλοτροφοδοτούμενη εικονογραφία στην κοσμηματοποιία και την παραδοσιακή τέχνη»*

**13:00 - 13:20**

* Μιχαήλ Σέμογλου, Ερευνητής, Κολέγιο Σχεδιασμού και Καινοτομίας, Πανεπιστήμιο Tongji (Σαγκάη), Επισκέπτης Καθηγητής Σχολής Καλών Τεχνών Πανεπιστημίου Ιωαννίνων *Παρουσίαση του project «Αλγοριθμικές Ερμηνείες της Ηπειρώτικης Αργυροχοΐας»**Μια γέφυρα ανάμεσα στην παράδοση και το σύγχρονο σχεδιασμό στο Μουσείο Αργυροτεχνίας*

**13:20 - 13:40**

* Φοιτητές και φοιτήτριες της Σχολής Καλών Τεχνών:
*Παρουσίαση και ομιλία για τα έργα τους.*

**13:40 - 15:00 | Παρουσίαση Έργων στο Μουσείο Αργυροτεχνίας**

**21:30 Έναρξη προβολών ψηφιακής χαρτογράφησης (projection mappings)** στο Αρχοντικό Πυρσινέλλα (Παπάζογλου 8-10). Οι προβολές θα βρίσκονται σε συνεχή επαναλαμβανόμενη λειτουργία κάθε νύχτα (22:00-05:00) μέχρι το τέλος Μαΐου.



